ରାଜ୍ୟରେ ଆୟୁଷ୍ମାନ ଭାରତ କାର୍ଯ୍ୟକାରୀ ହେବ କି ନାହିଁ? କେନ୍ଦ୍ରୀୟ ଅଧିକାରୀଙ୍କ ଆଲୋଚନା LocalWire-Odisha LocalWire\nରାଜ୍ୟରେ ଆୟୁଷ୍ମାନ ଭାରତ କାର୍ଯ୍ୟକାରୀ ହେବ କି ନାହିଁ? କେନ୍ଦ୍ରୀୟ ଅଧିକାରୀଙ୍କ ଆଲୋଚନା\nଭୁବନେଶ୍ୱର, ଜୁନ୍ ୪(ଲୋକାଲ ୱାୟାର): ଓଡ଼ିଶାରେ କେନ୍ଦ୍ର ସରକାର କାର୍ଯ୍ୟକାରୀ କରିଥିବା ଆୟୁଷ୍ମାନ ଭାରତ ଯୋଜନା ଲାଗୁ ହେବ କି ନାହିଁ ସେ ନେଇ ମଙ୍ଗଳବାର କେନ୍ଦ୍ର ଓ ରାଜ୍ୟର ଅଧିକାରୀମାନେ ସଚିବାଳୟରେ ବିସ୍ତୃତ ଆଲୋଚନା କରିଥିବା ଜଣେ ଅଧିକାରୀ କହିଛନ୍ତି ।\nଆୟୁଷ୍ମାନ ଭାରତ (ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା) ସିଇଓ ଇନ୍ଦୁ ଭୂଷଣ ଏବଂ ରାଜ୍ୟ ମୁଖ୍ୟ ଶାସନ ଆଦିତ୍ୟ ପ୍ରସାଦ ପାଢ଼ୀଙ୍କ ସମେତ ବରିଷ୍ଠ ଅଧିକାରୀମାନେ ଏହି ଆଲୋଚନାରେ ସାମିଲ ହୋଇଥିଲେ । ପରେ ରାଜ୍ୟ ସ୍ୱାସ୍ଥ୍ୟ ମନ୍ତ୍ରୀ ନବ କିଶୋର ଦାସଙ୍କ ସହ ଇନ୍ଦୁ ଭୂଷଣ ଆଲୋଚନା କରିଥିଲେ ।\nଆଲୋଚନା ପରେ ଶ୍ରୀ ପାଢ଼ୀ କହିଛନ୍ତି, 'ଓଡ଼ିଶା ସରକାରଙ୍କ ବିଜୁ ସ୍ୱାସ୍ଥ୍ୟୃ କଲ୍ୟାଣ ଯୋଜନା (ବିଏସକେୱାଇ) ଏବଂ ଆୟୁଷ୍ମାନ ଭାରତ ସମ୍ପର୍କରେ ଆମେ ପ୍ରାରମ୍ଭିକ ଭାବେ ଆଲୋଚନା କରିଛୁ । ଆଉ ୨/୩ ଥର ଆଲୋଚନା ପରେ ଏଥିରେ କିଛି ନିଷ୍କର୍ସ ବାହାରିବା ଆଶା କରାଯାଏ' ।\nଅପରପକ୍ଷରେ ଇନ୍ଦୁ ଭୂଷଣ ବିଏସକେୱାଇକୁ ପ୍ରଶଂସା କରିବା ସହ ଆୟୁଷ୍ମାନ ଭାରତ ସହ ଏହାର ସମ୍ମିଶ୍ରଣ ନେଇ ଉପାୟ ବାହାର କରିବାକୁ ଚେଷ୍ଟା କରାଯାଉଛି ବୋଲି କହିଛନ୍ତି ।\nଉଲ୍ଲେଖଯୋଗ୍ୟ, କେନ୍ଦ୍ର ସରକାରଙ୍କ ବାରମ୍ବାର ଅନୁରୋଧ ସତ୍ତେ୍ୱ ରାଜ୍ୟ ସରକାର ଆୟୁଷ୍ମାନ ଭାରତକୁ ରାଜ୍ୟରେ କାର୍ଯ୍ୟକାରୀ କରି ନାହାନ୍ତି । ବରଂ ବିଏସକେୱାଇ ତାହା ଠାରୁ ଭଲ ଯୋଜନା ବୋଲି ଦାବି କରି ଆସିଛନ୍ତି ।
